Suðurnesjabær varð formlega aðili að Heilsueflandi samfélagi ( HSAM ) þann 14. janúar sl. þegar Magnús Stefánsson bæjarstjóri og Alma D. Möller landlæknir undirrituðu samning þess efnis í hátíðarsal Gerðaskóla . Athöfnin var haldin í tengslum við útnefningu íþróttamanns Suðurnesjabæjar . Viðstaddir voru m.a. bæjarfulltrúar , fremsta íþróttafólk bæjarins , ungt tónlistarfólk sem spilaði og söng fyrir gesti og fjölmargir aðrir íbúar á öllum aldri . Í ágúst síðastliðnum var undirrituð viljayfirlýsing um HSAM á Suðurnesjum , sú fyrsta sinna tegundar . Meginmarkmið Heilsueflandi samfélags er að styðja samfélög í að vinna með markvissum hætti að því að skapa umhverfi og aðstæður sem stuðla að heilbrigðum lifnaðarháttum , heilsu og vellíðan allra íbúa . Í slíku samfélagi er heilsa og líðan íbúa í fyrirrúmi í stefnumótun og aðgerðum á öllum sviðum . Með innleiðingu Heilsueflandi samfélags vinna sveitarfélög einnig m.a. að innleiðingu heimsmarkmiða Sameinuðu þjóðanna . Suðurnesjabær er 30. sveitarfélagið sem gerist Heilsueflandi samfélag og búa nú um 92% landsmanna í slíku samfélagi .